hotchpotch/miracl-hf-unified huggingface dataset:
Éole
Éole oli ranskalaisen Clément Aderin rakentama höyrykäyttöinen lentokone, joka lensi ensimmäisenä maailmassa ilmaa raskaampana moottorilentokoneena 9. lokakuuta 1890 Chateau d’Armainvilliers’ssä Briessä.
"Éole"-nimi tulee kreikkalaisesta tuulenjumalasta Aeolosista.
Lentokone oli lepakkomaisen näköinen ja sen voimalaite oli pieni höyrymoottori, joka pyöritti vetävää potkuria. Koneessa ei ollut lennonohjausjärjestelmää eli se oli tehty ainoastaan kokeilemaan, onko mahdollista tehdä tarpeeksi keveä moottorilentokone, joka jaksaisi nousta ilmaan.
Lentokorkeus oli 20 cm, ja lennon pituus noin 50 metriä. Myöhemmin, vuonna 1891, Ader esitteli koneen lentoa asevoimille, jolloin lennon pituus oli 100 metriä.
Lassâad Ouertani
Lassâad Ouertani (, s. 2. toukokuuta 1980 Essen – 4. tammikuuta 2013) oli tunisialainen jalkapalloilija, pelipaikaltaan puolustava keskikenttäpelaaja.
Ouertani kuoli auto-onnettomuudessa tammikuussa 2013.
Ouertani aloitti uransa JS Kairouanin junioreissa 1990-luvulla, jonka jälkeen hän pelasi yhden kauden kaupungin edustusjoukkueessa ennen siirtymistään Stade Tunisieniin. Uudessa seurassaan hän pelasi viisi kautta ja voitti muun muassa Arabian cup voittajien cupin, sekä Tunisian cupin. Vuonna 2006 Ouertani siirtyi Club Africainiin, jossa hän voitti toisella kaudellaan Tunisian liigamestaruuden. Sittemmin Ouertani edusti Tunisian pääsarjassa ES Zarzista yhden kauden, kunnes siirtyi JS Kairouaniin. Hän vietti seurassa kolme kautta, kunnes menehtyi.
Neuendorf-Sachsenbande
Neuendorf-Sachsenbande on kunta Saksassa Schleswig-Holsteinin osavaltion Steinburgin piirikunnassa. Asukkaita Neuendorf-Sachsenbandessa oli 31. joulukuuta 2007 489 ja väestötiheys oli 25 as./km². Kunnan pinta-ala on 19,31 km². Neuendorf-Sachsenbanden pormestari on Axel Krohn.
Neuendorf-Sachsenbandessa sijaitsee Saksan alin piste, 3,539 metriä merenpinnan alapuolella. Kunta muodostuu seuraavista osista (): Achterhörn, Averfleth, Goldbogen, Hackeboe, Hinter-Neuendorf, Krützfleth, Sachsenbande, Vorder-Neuendorf.
Nykyinen kunta muodostui 1. tammikuuta 2003, kun kunnat Neuendorf bei Wilster ja Sachsenbande yhdistyivät.
Oussema Sellami
Oussema Sellami (s. 22. kesäkuuta 1979 Tunis, Tunisia) on tunisialainen jalkapalloilija, pelipaikaltaan keskikenttäpelaaja. Hän pelaa Stade Tunisienissa.
Sellami aloitti uransa Stade Tunisienissa, jossa hän neljän kauden aikana voitti Arabian cup voittajien cupin, Tunisian liigacupin ja Tunisian cupin, sekä Tunisian liigan maalikuninkuuden 11 maalilla. Vuonna 2004 Sellami siirtyi Club Africainiin, jossa hän voitti Tunisian liigamestaruuden kaudella 2007–2008.
Kunnian miehiä
Kunnian miehiä ("A Few Good Men") on vuonna 1992 ensi-iltansa saanut yhdysvaltalainen draamaelokuva, jonka on ohjannut Rob Reiner. Elokuvan pääosissa esiintyvät Tom Cruise, Demi Moore, Jack Nicholson, Kevin Bacon ja Kiefer Sutherland. Cruise esittää nuorta armeijan juristia, joka saa tehtäväkseen puolustaa kahta merisotilasta murhasta.
Elokuva perustuu Aaron Sorkinin samannimiseen näytelmään vuodelta 1989.
Elokuva muistetaan erityisesti Tom Cruisen ja Jack Nicholsonin roolihamojen, Daniel Kaffeen ja Nathan jessepin eräässä kohtauksessa käymästä vuoropuhelusta, jossa Kaffee vaatii Jesseppiä kertomaan totuuden tapauksesta, johon Jessep vastaa ettei tämä kestäisi totuutta.
Guantanamo Bayn laivastotukikohdassa Kuubassa tapahtuu simputus, jonka uhri on sotamies William T. Santiago. Kaksi merisotilasta saa tästä murhasyytteen. Lakimies Daniel Kaffee alkaa tutkia asiaa ja ryhtyy syytettyjen puolustusasianajajaksi. Puolustus uskoo, että tukikohdassa salaillaan asioita, joita ei haluta tuoda julki vaan haluttaisiin haudata koko asia kaikessa hiljaisuudessa. Epäillyt salailusta alkavat saada lisävahvistusta, kun everstiluutnantti Markinson katoaa. Loppuoikeudenkäynnissä eversti Jessep kuitenkin tunnustaa Kaffeen painostaessa häntä, että hän antoi simputuskäskyn kahdelle merisotilaalle. Molemmat merisotilaat vapautetaan lopuksi syytteistä, mutta heidät kuitenkin erotetaan nuhteena merijalkaväestä.
"Video-oppaassa" vuodelta 1994 Bello Romano piti elokuvaa ammattitaitoisena oikeussalidraamana ja antoi sille kolme tähteä viidestä, mikä vastaa sanallista arviota ”hyvä”.
Pensashanhikki
Pensashanhikki eli keltapensashanhikki ("Dasiphora fruticosa", syn. "Potentilla fruticosa", syn. "Dasiphora floribunda") on puuvartinen, pensasmainen ruusukasvi. Suomessa sitä kasvaa puistoissa ja tienlaitamilla istutettuna. Siinä on keltaiset kukat, joissa on viisi terälehteä. Lajista on kuitenkin jalostettu erilaisia lajikkeita, joissa on eriväriset kukat. Sen lehdet ovat vihreitä ja soikionmuotoisia. Luonnonvaraisena pensashanhikkia tavataan etenkin Gotlannissa ja Öölannissa.
Baby Boy
Baby Boy voi tarkoittaa ainakin seuraavia:
Huhtisen koulu
Huhtisen koulu on Porvoossa Huhtisissa sijaitseva alakoulu. Koulurakennuksen ensimmäinen osa valmistui vuonna 1995. Huhtisen koulun rehtorina toimii Minna Sumusalo.
Nuorteva
Nuorteva on suomalainen sukunimi. Se voi viitata seuraaviin henkilöihin:
Mount Washington (New Hampshire)
Mount Washington tai Agiocochook on Koillis-Yhdysvaltojen ja New Hampshiren osavaltion korkein vuori. Se on 1 917 metriä korkea.
Vuori on tunnettu nopeasti vaihtelevista sääolosuhteista, ja 12. huhtikuuta 1934 sen huipulla on mitattu maapinnan kovin tuuli 372 km/h.
Vuoren huipulle johtaa autotie ja 1869 valmistunut hammasratasjuna nimeltään "Mount Washington Cog Railway".
Jannik Hansen
Jannik Hansen (s. 15. maaliskuuta 1986 Herlev, Tanska) on tanskalainen jääkiekkoilija, pelipaikaltaan oikea laitahyökkääjä, joka laukoo oikealta puolelta. Hän edustaa NHL:ssä pelaavaa San Jose Sharksia. NHL:n työsulun 2012–2013 ajan hän edusti SM-liigajoukkue Tapparaa. Jannik on NHL:n historian toinen tanskalaispelaaja. Hän debytoi Canucksin paidassa NHL:n pudotuspeleissä kaudella . Ensimmäinen tanskalainen NHL:ssä oli New York Islandersin hyökkääjä Frans Nielsen, joka pelasi ensimmäisen NHL-ottelunsa samana kautena kuin Hansen, mutta runkosarjassa. Vancouver Canucks varasi Hansenin NHL:ään yhdeksännellä kierroksella vuonna 2004. Hansen puki Tanskan maajoukkueenpaidan jo keväällä 2002, hän pelasi 15-vuotiaana poikien MM-kisoissa. A-maajoukkueessa hän on pelannut kolmet maailmanmestaruuskilpailut.
Jannik Hansen on tanskalaisen Rødovre IK:n kasvatti. Jannik aloitti kauden 2002–2003 jo 16-vuotiaana miesten peleissä, kasvattajaseuransa riveissä, mutta loppukausi kului Ruotsissa, Malmö Redhawksin junioreissa. Hän palasi seuraavaksi kahdeksi kaudeksi Rødovreen. Kausi 2005–2006 kului Hansenilla Portland Winter Hawksissa, WHL:ssä.
NHL-kauden 2016–2017 siirtotakarajalla 1. maaliskuuta 2017 Vancouver Canucks kauppasi Hansenin San Jose Sharksiin. Kaupassa toiseen suuntaan siirtyi Nikolai Goldobin ja neljännen kierroksen varausvuoro.
Nammo Lapua
Nammo Lapua Oy kuuluu osana suureen pohjoismaiseen Nammo-konserniin. Elokuussa 1998 Patria Industries Oyj, Celsius AB Ruotsista ja Raufoss ASA Norjasta allekirjoittivat sopimuksen ampumatarvikeliiketoimintojen yhdistämisestä yhteiseksi pohjoismaiseksi yritykseksi, Nammo-konserniksi. Suomessa Nammo-konserniin kuuluu Nammo Lapua Oy.
Nammo Lapua Oy Suomen tehtaat ovat seuraavat:
Patria myi Sastamalan tehtaan ja vanhat työntekijät siirtyivät Nammon palvelukseen marraskuussa 2014. Tehdas on entinen Patria Land Systemsin yksikkö ns. Vammaksen alueella.
Peripatos
Peripatos (, ”ympärikävely”) voi viitata seuraaviin:
Morten Ask
Morten Ask (s. 14. toukokuuta 1980 Oslo, Norja) on norjalainen jääkiekkoilija, joka pelaa laitahyökkääjänä Elitserienin HV71:ssä. Ask pelaa hyvää karvauspeliä eikä pelkää kovia otteita.
Ask on Vålerengan kasvatti, mutta hän aloitti ammattilaisuransa Furuset Ishockey IF:n riveissä. Hän pelasi siellä ensimmäisen kautensa miesten peleissä 1997–1998. Norjan mestaruuden Ask on voittanut vuosina 1999, 2001 ja 2005. Sen jälkeen hän on pelannut Vålerenga IF:ssä, CHL:ssä ja ECHL:ssä.
Useaan otteeseen Norjan maajoukkueessakin pelannut (seitsemät MM-kilpailut) Ask palasi kesken kauden 2004–2005 Pohjois-Amerikan reissultaan takaisin Vålerenga IF:ään perhesyistä. Seuraavan kauden hän pelasi jääkiekon SM-liigassa, SaiPan riveissä. Hän pääsi pelaamaan vasta joulun jälkeen, sillä hän loukkasi kätensä harjoituskaudella ja joutui toipumaan pitkään leikkauksesta. Hänen paikkaajakseen SaiPan hankki aiemminkin SM-liigassa pelanneen ruotsalaisen Peter Nylanderin. SM-liigassa Askille kertyi 23 pelissä tehot 2+2=4. Ask oli SM-liigan kaikkien aikojen ensimmäinen norjalaispelaaja.
Ask pelasi SaiPan jälkeen kauden 2006–2007 Elitserien-joukkue Djurgårdens IF:ssä, jossa pelasi myös alkukaudella 2007–08. Hän siirtyi tuolloin kesken kauden DEL:ään ja EV Duisburgiin. Kaudeksi 2009–2010 Ask siirtyi Duisburgista saman liigan Nürnberg Ice Tigersiin. Ask loukkasi olkapäänsä helmikuussa 2010 ja oli yli vuoden sivussa peleistä. Hän palasi keväällä 2011, kun hän edusti Norjan pääsarjan Vålerengaa pudotuspeleissä. Seuraavan kauden alussa hän haki koesopimuksen kautta pelipaikkaa HC Sparta Prahasta, mutta palasi takaisin Norjaan ja Lørenskogiin. Ask pelasi Lørenskogissa kolme ottelua, kunnes hän sai polvivamman. Pian tämän jälkeen hänet vuokrattiin vuoden 2011 loppuun asti Elitserienin HV71:een, jossa hän palasi jälleen peleihin.
Outi Sané
Outi-Hannele Sané (o.s. Nieminen, s. 3. huhtikuuta 1971, Jämsänkoski) on suomalainen kanteleensoittaja ja kantelepedagogi. Sané on naimisissa senegalilaisen muusikon, Ismaila Sanén kanssa.
Outi-Hannele Sané on soittanut Senfi-yhtyeessä vuodesta 1999 alkaen. Aikaisemmin hän soitti vuosina 1998-1999 Piirpauke-yhtyeessä.
Sané on opettanut kanteletta yli 30 vuotta. Pääsuunnittelijana ja kouluttajana hän on ollut yhdessä Ismaila Sanén kanssa mm. Opekon monikulttuurisessa musiikinopettajien ”Yhteinen sävel 1-3” -koulutuksissa 2004–2006 sekä ”Elävä Afrikka” -koulutuksessa 2006.
Hän on toiminut asiantuntijatehtävissä mm. Suomen musiikkineuvoston Monimuotoinen musiikki –hankkeessa.
Sané on Kanteleliiton hallituksen jäsen vuodesta 2010.
Outi ja Ismaila Sané saivat Kalevala Korun Kulttuurisäätiön tunnustuspalkinnon 2005 monikulttuurisen musiikin edistämisestä ja kehittämisestä.
Ismaila Sané: Ñamandu (2002, AZCD02-18, Outi Nieminen)
Piirpauke: Laula sinäkin (1998, ZENCD 2058, Outi Nieminen)
Piirpauke: Terra Nova - Muuttolinnut (1993, Zen Master ZENCD2037, Outi Nieminen)
Bessam Daassi
Bessam Daassi (s. 13. syyskuuta 1980) on tunisialainen uransa lopettanut jalkapalloilija. Hän pelasi hyökkääjän roolissa ja edusti urallaan vain kolmea seuraa.
Daassi aloitti uransa Stade Tunisienin riveissä vuonna 2001 ja voitti joukkueen kanssa Tunisian liigacupin ja Arabian cup voittajien cupin vuonna 2002, sekä Tunisian cupin 2003. Sittemmin hän siirtyi CS Sfaxieniin, jossa Daassi ehti pelata neljä ottelua ennen siirtymistään sveitsiin FC Bulleen vuonna 2005.
Robert Sands Järnväg
Robert Sands Järnväg on suomalainen kapearaiteinen harrastusrautatie Alavetelissä. Rautatien raideleveys on 600 mm.
Radan omistaja hankki jo aikaisemmin omistukseensa lakkautetun ja puretun Ähtärin eläinpuiston rautatien kiskotuksen ja vaihteet. Vuonna 2008 kaupat tehtiin myös lopusta Ähtärin kalustosta.
Radalla on kaksi veturia: Valmet Move 1a, joka oli aikaisemmin VAPO Kurjennevan radalla (0-4-0dm, 1947) ja Diema DL 6/3 (0-4-0 dm, 1969), joka on entinen Komun radan veturi. Molemmissa vetureissa on höyryveturin näköinen lisäkuori. Marraskuussa 2009 omistaja kertoi Kurjennevan veturin siirtyneen odottamaan koneen korjausta ja Dieman olevan ykkösveturi.
Lisäksi varaveturina on toinen Move 1, entinen Kiikan tiilitehtaan veturi, johon on vaihdettu alkuperäisen tilalle Fordson Major -traktorin moottori, itse veturi on valmistunut numerolla 29 vuonna 1947.
Myös tämä veturi on korjauksen alaisena ja siitä on tarkoitus saada uusi ykköskone. Veturista puuttuu toistaiseksi kuljettajansuojus.
Rautatielle tuli heinäkuun 2014 alussa lisää yksi veturi, kun omistaja osti entisen Tankavaaran rautatien ykkösveturin. Veturi on höyryveturiksi naamioitu Move1.
Matkustajavaunuja on kolme neliakselista ja kaksi kaksiakselista. Lisäksi radalla on seitsemän kuuppavaunua, kolme kuuppavaunurunkoa ja kymmenen tavallista tavaravaunua.
Kiskotusta on toistaiseksi vain noin 500 metriä. Radalle hankittiin lisää kiskoja ja vaihteita vuonna 2012 kun Lahnuksen rautatie purettiin.
Radan jatkorakentaminen on marraskuussa 2018 edelleen käynnissä; siitä tiedotetaan säännöllisesti Resiina -lehdessä.
Old school hip hop
Old school hip hopilla tarkoitetaan aikaisinta hip hop -musiikkia (vuosilta 1979–1984), jolloin kyseisen tyylilajin pioneerit kuten Grandmaster Flash, Afrika Bambaataa ja Sugarhill Gang loivat hip hopin perustan. Rap-musiikki syntyi, kun ￼￼MC:t alkoivat räppäämään soul- ja funk-kappaleiden päälle. Ensimmäisenä hip hopia tehneenä DJ:nä pidetään jamaikalaissyntyistä DJ Kool Herciä.
Kuparivuoren tunneli
Kuparivuoren tunneli on maantietunneli seututiellä 189 Naantalissa. Tunneli valmistui vuonna 1989 Naantalinsalmen ylittävän, vuonna 1986 käyttöön otetun Naantalinsalmen sillan päähän. Tunnelin pituus on 320 metriä, ja se oli valmistuessaan manner-Suomen ensimmäinen maantietunneli. Rakennustyöt kestivät vuodesta 1985 vuoteen 1988.
Suomen ensimmäinen maantietunneli on Godbyn kylässä Finströmissä Ahvenanmaalla oleva 51-metrinen Färjsundin tunneli, joka on valmistunut vuonna 1980.
Eetu Qvist
Eetu Qvist (s. 10. kesäkuuta 1983 Kuopio) on suomalainen jääkiekkoilija. Qvist on pelannut SM-liigaa KalPassa ja SaiPassa 210 ottelua tehoin 16+38=54. Kaudeksi 2007–2008 Qvist siirtyi Ruotsin Allsvenskaniin. IK Oskarshamnin urheilupäällikkö Dag Larsson kommentoi siirtoa seuraavasti: "– Olemme kuulleet paljon hyvää Eetusta ja siitä, että hänen pelityylinsä sopii paremmin Ruotsiin kuin Suomeen". Qvist olikin heti ensimmäisellä kaudellaan seuransa toiseksi paras pistemies keräten tehot 9+30=39 40 ottelussa. Qvist pelasi myös kaudella 2008–2009 IK Orskarshamissa. Kauden 2009–2010 hän kiekkoili niin ikään Allsvenskanissa pelaavassa IF Björklövenissä ja kaudeksi 2010–2011 hän siirtyi saman sarjan Bofors IK:hon. Qvist pelasi Boforsissa kaksi kautta ja jatkoi sieltä Ruotsin I-divisioonan IF Sundsvalliin.
Süderhöft
Süderhöft () on kunta Saksassa Schleswig-Holsteinin osavaltion Nordfrieslandin piirikunnassa. Kunta kuuluu Nordsee-Treenen Amtiin. Asukkaita Süderhöftissä oli 31. joulukuuta 2007 19 ja väestötiheys oli 7 as./km². Kunnan pinta-ala on 2,6 km². Süderhöftin pormestari on Thomas Meier.
Süderhöft on Nordsee-Treenen kunnista pienin, ja se sijaitsee noin yhdeksän kilometriä itään Friedrichstadtista Stapelholmin Amtin rajalla. Kunta kuuluu Schwabstedtin seurakuntaan.
Süderhöftin lapset käyvät linja-autolla päiväkodissa tai peruskoulussa () läheisessä Schwabstedtissä. Vanhemmat lapset käyvät Weiterführende Schulessa Husumissa tai Friedrichstadtissa.
Seinäjoen lyseo
Seinäjoen lyseo aloitti toimintansa marraskuussa 1944, kun yliopistoon johtava valtion oppikoulu Sortavalan lyseo siirrettiin valtioneuvoston päätöksellä Sortavalasta Seinäjoelle. Peruskoulu-uudistuksen siirtymävaiheessa lyseo muuttui vuonna 1971 Marttilan yhteislyseoksi, ja sen toiminta yliopistoon johtavana opinahjona päättyi vuonna 1975. Rakennuksessa aloitti tuolloin Marttilan yläaste.
Sortavalasta Seinäjoelle siirtyivät muun muassa lyseon silloinen rehtori, filosofian tohtori Uuno Karttunen sekä fil.maist. Aulis Lietoila (ent. Lundelin), joka toimi lyseon rehtorina vuosina 1945–1967. Lyseon viimeisinä vuosina rehtorina toimi teologian kandidaatti, sittemmin rovastin arvon saanut Paavo Koivusalo. Koulun muututtua Marttilan yläasteeksi vuonna 1975 Koivusalo jatkoi sen rehtorina. Hänen jälkeensä rentorina toimi Juhani Koivisto.
Lyseolle valmistui vuonna 1957 uudisrakennus, joka sijaitsee aivan kaupungin maineikkaan Aalto-keskuksen vieressä. Kyseisessä rakennuksessa sijaitsee nykyisin yläkoulu (aikaisemmin Marttilan yläaste), jonka nimi on kaupungin päätöksellä muutettu Seinäjoen lyseoksi.
Seinäjoen lyseo -yläkoulu sijaitsee Seinäjoen kaupungin sydämessä, ja siellä opiskelee noin 600 yläkoululaista. Koulurakennus on peruskorjattu vuonna 2008. Koulun rehtori on Kaisa Isotalo.
Achim Hill
Achim Hill (1. huhtikuuta 1935 Köpenick – 4. elokuuta 2015) oli saksalainen, Saksan yhdistynyttä joukkuetta ja Itä-Saksaa edustanut soutaja. Hän saavutti 1960-luvulla kaksi olympiamitalia.
Hill saavutti Rooman 1960 kesäolympialaisten yksikkösoudussa hopeaa. Hän hävisi Neuvostoliiton Vjatšeslav Ivanoville runsaat kuusi sekuntia. Neljä vuotta myöhemmin Tokion olympialaisissa hän sai toistamiseen hopeaa, kun jälleen Ivanov kiri lopussa hänen ohitseen ja voitti vajaan neljän sekunnin erolla. Méxicon 1968 olympialaisissa Hill sijoittui viidenneksi.
Hill voitti yksikkösoudun Euroopan mestaruuden vuonna 1967.
Teodor Kocerka
Teodor Kocerka (6. elokuuta 1927 – 25. syyskuuta 1999) oli puolalainen soutaja. Hän saavutti yksikkösoudussa kaksi olympiamitalia.
Teodor Kocerka saavutti Helsingin 1952 kesäolympialaisten yksikkösoudussa pronssia edellään Neuvostoliiton Juri Tjukalov ja Australian Mervyn Wood. Neljä vuotta myöhemmin Melbournen olympialaisissa hän sijoittui neljänneksi. Rooman 1960 olympialaisissa hän saavutti toisen olympiapronssinsa hävittyään Neuvostoliiton Vjatšeslav Ivanoville ja Itä-Saksan Achim Hillille.
Yksikkösoudun Euroopan mestaruuden Kocerka voitti vuonna 1955. Lisäksi hän sai EM-hopeaa vuosina 1953 ja 1954 sekä EM-pronssia vuosina 1956 ja 1959.
Adolf Kalsta
Adolf Edmund Grönberg myöh. Kalsta (2. huhtikuuta 1885 Joensuu - 21. elokuuta 1968) oli suomalainen jääkäriluutnantti ja asemapäällikkö. Hänen vanhempansa olivat rakennusmestari Bror Gustaf Adolf Grönberg ja Ida Sofia Skutnabb. Hänet vihittiin avioliittoon vuonna 1923 Ilmi Katrina Lenkkerin kanssa ja hänen kuoltua vuonna 1927 toisen kerran vuonna 1935 Aina Terttu Maria Tiaisen kanssa, joka hänkin kuoli vuonna 1937.
Grönberg kävi viisi luokkaa Joensuun klassillisesta lyseota ja teki vuonna 1928 opintomatkan Saksaan.
Grönberg työskenteli vuodesta 1903 virkamiehenä valtionrautateillä ja toimi jääkäriliikkeen värvääjänä Nurmeksessa ja sen ympäristössä ennen kuin liittyi itse vapaaehtoisena Saksassa sotilaskoulutusta antavaan jääkäripataljoona 27:n täydennysjoukkoon 9. huhtikuuta 1916, josta hänet siirrettiin 5. joulukuuta 1916 alkaen pataljoonan 1. komppaniaan. Hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella. Hän suoritti rintamapalveluksensa jälkeen Libaussa vuonna 1917 pidetyn radiokurssin. Libausta hän joutui hänellä todetun keuhkotaudin takia sairaalahoitoon ja siksi ei päässyt lähtemään muun lääkärijoukon mukana helmikuussa Suomeen vaan jäi Saksaan lääkärihoitoon.
Grönberg palasi takaisin Suomeen sisällissodan jälkeen 12. kesäkuuta 1918 ja astui Suojeluskuntajärjestön palvelukseen ja hänet sijoitettiin paikallispäälliköksi Nurmeksen suojeluskuntaan, missä hän palveli 30. syyskuuta 1919 saakka, jolloin erosi suojeluskunnasta ja astui Valtion rautateiden palvelukseen kirjuriksi Hämeenlinnan asemalle. Vuonna 1920 hänet nimitettiin Mesterjärven asemapäälliköksi (hän vaihtoi nimensä Kalstaksi vuonna 1927) ja vuonna 1929 Nurmeksen asemapäälliköksi sekä vuonna 1935 Sortavalan asemapäälliköksi.
Kalsta toimi Nurmeksen kauppalan valtuuston jäsenenä vuosina 1931–1935 ja terveydenhoitolautakunnan puheenjohtajana vuosina 1931–1935 sekä oli monissa muissa kunnallisissa luottamustoimissa Nurmeksessa.
Kalsta osallistui talvisotaan asemapäällikkönä Sortavalassa ja jäi Valtion rautateiltä eläkkeelle välirauhan aikana. Jatkosodan puhjettua hänet komennettiin paikallispäälliköksi Jääkäri suojeluskuntaan ja sen jälkeen väestönsuojelu tehtäviin. Hänet haudattiin Joensuuhun.
Paul Grégoire
Paul Grégoire OC (24. lokakuuta 1911 – 30. lokakuuta 1993) oli kanadalainen katolinen kirkonmies. Hän sai vihkimyksensä papiksi 22. toukokuuta 1937 ja piispaksi 27. joulukuuta 1961. Hän oli kardinaali vuodesta 1988, muttei ennättänyt osallistua konklaaveihin.
Hän toimi vuosina 1968–1990 Montréalin arkkipiispana. Edeltäjä oli Paul-Émile Léger ja seuraaja Jean-Claude Turcotte.
Apollonia
Apollonia () tai Apollonía () voi viitata seuraaviin:
Jean-Claude Turcotte
Jean-Claude Turcotte OC (26. kesäkuuta 1936 Montréal – 8. huhtikuuta 2015) oli kanadalainen katolinen kirkonmies. Hänet vihittiin papiksi 24. toukokuuta 1959 ja piispaksi 29. kesäkuuta 1982. Hänestä tuli vuonna 1994 yksi kardinaaleista. Siten hän osallistui vuonna 2005 uuden paavin valinneeseen konklaaviin.
Turcotte toimi vuodesta 1982 Suasin titulaaripiispana ja Montréalin apulaispiispana. Vuonna 1990 hän nousi Montréalin arkkipiispaksi Paul Grégoiren seuraajana.
Edith Wharton
Edith Newbold Wharton (o.s. Jones, 24. tammikuuta 1862 New York City, New York - 11. elokuuta 1937 Saint-Brice-sous-Forêt, Ranska) oli yhdysvaltalainen kirjailija. Hän sai Pulitzer-palkinnon vuonna 1921 romaanillaan "Viattomuuden aika" ("Age of Innocence", 1920). Hänen tunnetuin teoksensa on "Säätynsä uhri" ("House of Mirth", 1905).
Jones syntyi 24. tammikuuta 1862 New Yorkissa hienostoperheeseen. Perheen viettäessä paljon aikaa Euroopassa tyttärellä oli kotiopettaja. Ajan tapojen mukaisesti perheen yhteiskuntaluokassa ei arvostettu taiteellisia tai älyllisiä pyrkimyksiä eikä koulutusta pidetty tarpeellisena, vaan naisen tehtävä oli löytää sopiva aviomies omasta yhteiskuntaluokastaan ja hoitaa sen jälkeen kotia ja lapsia. Wharton hylkäsi nämä arvot jo nuorena ja vietti mieluummin aikaa isänsä kirjastossa.
Vuonna 1885 Wharton meni naimisiin itseään 13 vuotta vanhemman bostonilaisen Edward Whartonin kanssa. He asuivat yhdessä 28 vuotta, mutta avioliitto ei ollut onnellinen. Edith haki eroa vuonna 1913 miehensä aviorikoksen vuoksi.
Vuonna 1911 Wharton muutti erilleen miehestään ja asettui asumaan Ranskaan, jossa hän vietti loppuelämänsä. Ensimmäisen maailmansodan aikana hän järjesti hätäapua pakolaisille ja orvoille ja oli mukana toimikunnissa ja järjestöissä, jotka pyrkivät korjaamaan sodan tuhoja. Hän kirjoitti laajasti matkoistaan eturintamalle, ja näitä raportteja julkaistiin vuonna 1915. Ranskan hallitus myönsi hänelle Ranskan Kunnialegioonan kunniamerkin tunnustuksena rohkeudesta ja työstä ranskalaisten hyväksi.
Whartonin ystäväpiiriin kuului aikakauden älymystöä, kuten Egerton Winthrop, Paul Bourget ja Walter Berry.
Wharton alkoi kirjoittaa jo nuorena, ja hän oli 16-vuotias, kun kaksi hänen runoaan julkaistiin "Atlantic Monthly" -lehdessä. Hänen runojaan julkaistiin myöhemmin myös "Scribner's", "Harper's" ja "Century" -lehdissä. Wharton alkoi kuitenkin keskittyä kirjoittamiseen enemmän vasta 1890-luvun lopulla. Useat hänen teoksistaan kuvailevat aikansa joutilasta amerikkalaista yläluokkaa ja sen psykologiaa ja moraalia.
Wharton sai Pulitzer-palkinnon vuonna romaanista "Viattomuuden aika" (1920). Hän oli ensimmäinen nainen, jolle palkinto myönnettiin.
Vuonna 1924 Yhdysvaltain taide- ja kirjallisuusakatemia myönsi Whartonille kultaisen mitalin. Wharton oli ensimmäinen nainen, jolle palkinto myönnettiin.
Whartonin omaelämäkerta "A Backward Glance" ilmestyi vuonna 1934.
Whartonin tuntematon näytelmä "The Shadow of a Doubt" vuodelta 1901 löytyi vuonna 2017 texasilaisen yliopiston arkistosta.
"Säätynsä uhri" (engl. "House of Mirth", 1905) kertoo kauniista, mutta epäonnisesta Lily Bartista. Hänet on opetettu yläluokkaiseksi vaimoksi, mutta hän ei kykene myymään itseään kuin kauppatavaraa.
Tässä kirjassa tulevat esiin Whartonin keskeiset tapahtumapaikat, juonet ja teemat: New Yorkin vanha yläluokka ristiriitatilanteessa uusrikkaiden kanssa sekä hahmojen turha kamppailu heitä suurempien sosiaalisten voimien ja heitä moraalittomampien hahmojen vangitsemana.
Apollonia (Illyria)
Apollonia () oli antiikin aikainen kaupunki Illyriassa, nykyisen Albanian alueella lähellä Fierin kaupunkia. Se sijaitsi Aous-joen vieressä lähellä Pojanin kylää. Kreikkalaiset ja korinttilaiset perustivat Apollonian 500-600-luvulla eaa. ja sitä kutsuttiin aiemmin nimellä "Gylakeia", perustajansa Gylaksin mukaan. Myöhemmin nimi vaihdettiin Apolloniaksi Apollon-jumalan kunniaksi. Apolloniasta tuli sittemmin tärkeä kaupunki ja se mainitaan esimerkiksi Julius Caesarin ja Pompeiuksen välisessä sisällissodassa 40-luvulla eaa.
The Seventh Sign
The Seventh Sign on Yngwie Malmsteenin vuonna 1994 julkaistu studioalbumi.Kaikkien kappaleiden sävellys ja sanoitus: Yngwie Malmsteen, ellei toisin mainita
Gabriella Montez
Gabriella Montez on yksi High school musical -elokuvien päähenkilöistä. Gabriellaa esittää näyttelijä-laulaja Vanessa Hudgens.
Gabriella Montez saapuu East Highin uudeksi oppilaaksi. Hän tutustuu koulun koripallojoukkueen kapteeniin Troy Boltoniin (Zac Efron), jonka kanssa hän osallistuu koulun musikaalin koelauluihin. Myöhemmin Gabriellan ja Troyn suhde syvenee. He viettävät yhden kesän golfklubilla, jolla he molemmat työskentelevät. Pian molempien tulevaisuuden suunnitelmat pakottavat Gabriellan valitsemaan Troyn ja opiskelun välillä. Hän lähtee opiskelemaan muualle, mikä on Troylle pettymys. Troy lähtikin Gabriellan perään ja sai opiskelupaikan läheltä häntä, minkä jälkeen heidän suhteensa alkoi taas kukoistaa.
Gabriella on luonteeltaan ystävällinen ja määrätietoinen. Hän on hyvä motivoimaan toisia: hän suostutteli koko luokan mukaan kevätmusikaaliin.
Kevään musikaali on tärkeä Troylle ja Gabriellalle. Sharpay Evans yrittää erottaa Troyn ja Gabriellan. Hän päättää siirtää kymmenottelun ja koripallo-ottelun samalle päivälle koe-esiintymisen kanssa. Kuitenkin he onnistuvat pääsemään musikaaliin. East High voittaa mestaruuden.
Mohamed Selliti
Mohamed Selliti (, s. 28. maaliskuuta 1981 Teboursouk) on tunisialainen jalkapalloilija. Hyökkääjänä pelaava Selliti edustaa Tunsian pääsarjassa Stade Tunisienia.
Sellitin ura ammattilaisena alkoi kaudella 2001–2002 Olympique de Béjan riveissä, jossa hän vietti yhden kauden siirtyen kaudeksi 2002–2003 Stade Tunisieniin. Kausi meni vakuuttavasti, kun Selliti voitti Tunisian liigan maalikuninkuuden 12 maalilla ja auttoi joukkuettaan voittamaan Tunisian cupin samalla kaudella. Hän kuitenkin päätti menestyksestä huolimatta siirtyä isompaan seuraan Club Africainiin, jossa Sellitin ura ei kuitenkaan saanut uutta nousua ja hän onnistui maalinteossa vain neljä kertaa kahden kauden aikana. Heikoista esityksistä huolimatta Selliti sai mahdollisuuden edustaa ES Sahelia, jossa hänen uransa kuitenkin meni rikkonaiseksi loukkaantumisten merkeissä. Siitä huolimatta Selliti juhli joukkueen mukana Tunisian mestaruutta ja Afrikan Mestarien liigan voittoa. Vuonna 2007 Selliti päätti siirtyä takaisin Stade Tunisieniin, jossa ensimmäisellä kaudellaan hän onnistui tekemään kolme maalia.
Kolmen vietetyn kauden päätteeksi Selliti siirtyi ensimmäistä kertaa pelaamaan kotimaansa ulkopuolelle Egyptiin Ismailiin. Yhden kauden päätteeksi Selliti palasi takaisin Stade Tunisieniin kaudella 2010-2011.
Tunisian maajoukkueessa Selliti pelasi ensi kerran 21. elokuuta 2002 Ranskaa vastaan pelatussa ystävyysottelussa. Hän pelasi ottelun viimeiset 18 minuuttia. Yhteensä Selliti on pelannut 13 maaottelua.
Saint-Lager-Bressac
Saint-Lager-Bressac on kunta Ardèchen departementissa Ranskassa. Siellä on arviolta 902 asukasta (vuonna 2013) ja sen pinta-ala on 15,37 neliökilometriä.
Lentävien tikarien talo
Lentävien tikarien talo (, pinyin: "Shí miàn mái fú") on vuonna 2004 ilmestynyt Zhang Yimoun ohjaama kiinalainen romanttinen toiminta-/wuxiaelokuva. Elokuva poikkeaa useista wuxia-genren elokuvista tarinallaan, joka on huomattavasti romanttisempi kuin useimmat tyylilajin elokuvista.
Elokuva sijoittuu Tang-dynastian aikaan, jolloin hallitus taistelee kapinallisia sotajoukkoja vastaan. Sotapäällikkö Jin (Takeshi Kaneshiro) pelastaa sokean kapinallisen Mein (Zhang Ziyi) toivoen saavansa tästä saattajan Lentävien tikarien talo -nimisen kapinallisjoukon luo. Matkan aikana he kuitenkin rakastuvat.
"Lentävien tikarien talo" on saanut erinomaisen vastaanoton ja keräsi lukuisia ehdokkuuksia ja palkintoja kansainvälisiltä elokuvajuhlilta. Elokuvaaja Zhao Xiaoding sai kolme palkintoa parhaasta kuvauksesta ja neljä ehdokkuutta, muun muassa BAFTA- ja Oscar-ehdokkuuden. Ohjaaja Zhang Yimou palkittiin kahdesti ja hän sai juhlilta viisi ehdokkuutta. Kaikkiaan elokuva palkittiin 16 kertaa ja oli ehdolla 36 kertaa.
Agrianit
Agrianit () olivat antiikin paionialainen heimo, joka asutti pääasiassa Traakiaa ja Makedonian valtakuntaa. Agrianit taistelivat Aleksanteri Suuren armeijassa kevyenä jalkaväkenä ("peltast"), kantaen aseinaan keihäitä, mutta ei suurempia suojavarusteita. Aleksanteri käytti agrianeja usein ja he osoittautuivatkin erinomaisiksi taistelijoiksi vuoristoisissa maastoissa, missä falangin oli mahdotonta liikkua. Agrianeja sijoitettiin myös hypaspistien ja toveriratsuväen joukkoon armeijan oikealla siivellä.
Agrianit palvelivat Makedonian armeijoissa myös Aleksanteri Suuren kuoleman jälkeen. He osallituivat muun muassa kolmanteen makedonialaissotaan (171-168 eaa.), jossa heidän lukumääränsä oli noin 3 000.
Jamel Zabi
Jamel Zabi (s. 19. kesäkuuta 1975) on tunisialainen entinen jalkapalloilija. Hyökkääjänä pelannut Zabi lopetti uransa CA Bizertinin paidassa voitettuaan Tunisian liigacupin vuonna 2004.
Eurypylos
Eurypylos () oli kreikkalaisessa mytologiassa useamman mieshahmon nimi.
Eurypulos, Telefoksen ja Astyokhen poika, jonka hänen äitinsä lahjoi kultaisella viiniköynnöksellä taistelemaan Troijan puolella myysialaisten johtajana. Hän taisteli urhoollisesti ja surmasi Makhaonin ja Nireuksen ennen kuin Neoptolemos tappoi hänet.
Eurypulos, Thestioksen poika, osallistui Kalydonin metsäkarjun metsästykseen. Tapahtuman aikana hän loukkasi Atalantea, jonka vuoksi Meleagros surmasi hänet.
Eurypulos, Thessalian kuningas ja Euaimonin ja Eurythemiin poika, joka aikanaan Helenan kosijana antamansa valan perusteella johti soturinsa 40 aluksella Troijan sotaan.
Eurypulos taisteli sodassa urhoollisesti ollen yksi kreikkalaisten suurimpia sankareita. Hän oli myös yksi niistä, jotka olisivat hyväksyneet Hektorin haasteen kaksintaisteluun, mutta arpa ei ratkennut hänen hyväkseen. Hän meni auttamaan Aiasta, Oileuksen poikaa, kun tämä oli haavoittunut ja väsynyt taistelemisesta. Tämän aikana hän kuitenkin haavoittui itse Pariin nuolesta. Kun Patroklos huolehti Eurypuloon haavasta, tämä vakuutti Patrokloksen osallistumaan taisteluun siitäkin tapauksessa, että Akhilleus ei itse haluaisi osallistua. Eurypulos mainitaan myös yhtenä Troijan puuhevoseen piiloutuneista miehistä.
Sodan jälkeen Eurypulos sai saaliikseen arkun, jonka Aineias oli hylännyt paetessaan Troijasta. Kassandra oli kuitenkin asettanut arkun päälle kirouksen, joka kohtaisi sitä kreikkalaista, joka arkun avaisi. Arkun sisällä oli Dionysoksen kuva, jonka Hefaistos oli takonut ja jonka Zeus oli antanut troijalaisille. Kun Eurypulos avasi arkun, tuli hän hulluksi. Hetkellisen täysjärkisyyden aikana hän kysyi neuvoa Delfoin oraakkelilta, joka neuvoi häntä etsimään ihmisiä, jotka tekisivät epätavallisen uhrauksen, ja asettumaan samaan paikkaan asumaan. Lopulta hän saapui Patraalle, jossa ihmiset olivat uhraamassa nuorukaista ja neitoa Artemiille hyvitääkseen Komaithon ja Melanippoksen tekemän temppelin häpäisyn. Kaupungin ihmiset tunnistivat Eurypuloksen johtajaksi, jonka oraakkeli oli heille kertonut tulevan, ja tekivät hänet kuninkaakseen. Tämän jälkeen Eurypulos sai järkensä takaisin, eikä kaupungissa tarvinnut enää uhrata ihmisiä Artemiille.
Eurypulos, Poseidonin ja Astypalaian poika, oli Kosin saarten kuningas ja Khalkiopen isä. Hänet surmasi Herakles, joka palatessaan Troijasta nousi pimeällä maihin Kosissa, ja paikalliset asukkaat luultua häntä merirosvoksi hyökkäsivät hänen kimppuunsa. Toisen tradition mukaan Herakles hyökkäsi saarelle siepatakseen Khalkiopen.
Eurypulos, Herakleen ja Thespioksen tyttären Euboten poika.
Peter Benenson
Peter Benenson (31. heinäkuuta 1921 Lontoo – 25. helmikuuta 2005 Oxford) oli englantilainen asianajaja, joka tunnetaan parhaiten Amnesty Internationalin perustajana. Amnesty International on maailmanlaajuinen ihmisoikeusjärjestö, jolla on nykyisin yli kolme miljoonaa kannattajaa ympäri maailmaa.
Vuonna 1961 Benenson kuuli kahdesta portugalilaisesta opiskelijasta, jotka oli vangittu näiden juotua maljan vapaudelle. Opiskelijoiden tarinasta havahduttuaan hän päätti kirjoittaa ihmisoikeuksista lehtiartikkelin, jolle hän antoi nimen "The Forgotten Prisoners" (). Benenson näytti artikkelia ystävälleen Louis Blom-Cooperille, joka suositteli sen lähettämistä liberalistisena tunnetulle The Observer -lehdelle, joka julkaisi sen 28. toukokuuta 1961. Artikkelissa Benenson kirjoitti, että mikäli ihmiset toimisivat yhdessä ihmisoikeusrikkomuksia vastaan, ne voitaisiin estää. Artikkeli levisi pian julkaisunsa jälkeen ympäri maailmaa ja Amnesty perustettiin epävirallisesti jo pari päivää artikkelin alkuperäisen julkaisun jälkeen.
1960-luvun lopulla puolueettomana järjestönä tunnetussa Amnestyssa jouduttiin pohtimaan, horjuttaisiko rahallisen tuen ottaminen ystävämielisiltä valtioilta järjestön puolueettomuutta. Muiden tietämättä Benenson oli jo aikaisemmin ottanut tukea Britannialta järjestön Rhodos-toimintaa varten. Kun Ruotsin Amnesty paljasti Britannian osallistuneen ihmisten kidutukseen Adenissa, Benenson tajusi tehneensä vakavan virheen. Tämän jälkeen Benensonin ja Britannian välit mutkistuivat. Benenson alkoi vainoharhaisesti epäillä, että Britannian hallitus pyrki kaappaamaan Amnestyn itselleen. Tämän takia Amnesty harkitsi jopa koko organisaationsa siirtämistä pois Britanniasta. Britannian tuen vuodettua julkisuuteen Benenson joutui eroamaan virastaan Amnestyn kansliapäällikkönä vuonna 1968. Hänen tilalleen nimitettiin Martin Ennals.
Rob Mayth
Rob Mayth, oikealta nimeltään Robin Brandes, on saksalainen Hands Up sekä House tuottaja ja DJ. Hänellä on monenlaisia eri projekteja, kuten Pimp! Code, Teenagerz (Axel Konradin kanssa) ja Dave Darell (Electro House). Robin on myös osa "Rob & Chris"-yhtyettä, johon kuuluu lisäksi "DJ Neo" eli Christopher Ast.
Jo nuorena Robin huomasi taitonsa musiikissa. Hän kasvoi perheessä, jossa musiikki merkitsi paljon kaikille. Kahdeksan vuotiaana hän alkoi ottamaan pianotunteja, se ei tyydyttänyt häntä täysin. Pitäessään ensimmäistä kosketinsoitintaan käsissään, häntä ei voinut pysäyttää mikään.
Vuonna 1996 hän otti ensimmäiset askeleensa erilaisiin musiikinteko-ohjelmiin. Hän alkoi laittaa kappaleitansa erilaisille sivuille saadakseen suuremman yleisön. Hän sai paljon palautetta ja kritiikkiä, jotka paransivat hänen kappaleidensa laatua. Vuosien kuluessa hän sai monia mahdollisuuksia puhua levy-yhtiöille kappaleidensa julkaisemisesta. Kaikki päätyivät olemaan vain tyhjiä lupauksia. Eräänä päivänä hän tapasi tuottaja-kollegansa Wavelinerin. Tuloksena oli kaksikko nimeltä "Waveliner Vs. Rob Mayth". He panostivat suuresti kappaleisiinsa ja tekivät kaksi kappaletta yhdessä "Harder Than Ever" ja "Children of XTC". Kappaleet menestyivät jo melko hyvin Saksan klubilistoilla.
Rob Mayth on tehnyt remixejä mm. Special D.:lle, Cascadalle, Groove Coveragelle, Sven-R-G Vs. Bass-T:lle sekä Angel Citylle. Se on tehnyt hänestä halutun remixaajan. Hänen kappaleensa ovat jo yleinen osa isoissa julkaisuissa ympäri maailmaa. Brandes on myös useiden eri projektien takana kuten; "Katie Jewels", "Pimp! Code", "Straight Flush" ja "Azora". Robin on esiintynyt useissa maissa, kuten Japani, Amerikka, Ranska, Slovenia ja Puola.
Aerosmith (albumi)
Aerosmith on samannimisen yhtyeen vuonna 1973 julkaistu ensimmäinen studioalbumi. Sen julkaisi Columbia Records. Albumin teon jälkeen yhtye lähti kiertueelle.
Kaikki kappaleet säveltänyt Steven Tyler, ellei toisin mainita.
A-puoli
B-puoli
Albumi - Billboard (Pohjois-Amerikka)
Singlet - Billboard (Pohjois-Amerikka)
Cherno Samba
Cherno Samba (s. 10. tammikuuta 1985, Banjul, Gambia) on gambialais–englantilainen jalkapalloilija, joka edusti Veikkausliigassa pelaavaa FC Hakaa. Hän edustaa maajoukkuetasolla Gambiaa, vaikka pelasi alle kaksikymmentävuotiaiden ikäluokkaan asti Englannin maajoukkueessa. Hakan ja Cherno Samban välinen sopimus purettiin maaliskuun lopussa 2009. Samba oli ollut tammikuun 2009 lopusta vapaa etsimään uutta seurajoukkuetta vapaan agentin statuksella, ja sopimuksen purku tapahtui parin kuukauden viiveellä.
Tämän jälkeen Samba siirtyi Kreikan 2:lle sarjatasolle Panaoitoliokos-seuraan. Samban peliaika Kreikan superliigaan nousseessa joukkueessa jäi vähäiseksi. Maaliskuussa 2012 Samba teki sopimuksen Norjan 3:lle sarjatasolle seuraan nimeltä FC Tonsberg.
Tank Abbott
David Lee "Tank" Abbott (s. 26. huhtikuuta 1965) on yhdysvaltalainen vapaaottelija ja entinen showpainija.
Abbott aloitti uransa vuonna 1995 osallistuessaan "UFC 6" -turnaukseen. Ensimmäisessä ottelussaan hän tyrmäsi vakuuttavasti 170 kiloisen John Matuan kahdeksassatoista sekunnissa. Toisessa ottelussaan hän tyrmäsi toisen ison miehen, Paul Varelansin, vajaassa kahdessa minuutissa päästen turnauksen finaaliin, johon vastaan asettui Oleg Taktarov. Yli 17 minuuttia kestäneen ottelun voiton vei kuitenkin Taktarov, voittaen turnauksen. Ottelun jälkeen molemmat ottelijat olivat kaikkensa antaneita ja Taktarov jouduttiin taluttamaan häkistä ulos.
Abbott osallistui myös myöhempiin turnauksiin, joissa ei yltänyt paremmille saavutuksille. Hän pääsi kuitenkin haastamaan raskaan sarjan mestarin Maurice Smithin titteliotteluun 17. lokakuuta 1997 käytyyn "UFC 15" -tapahtumaan. Tuossakaan ottelussa Abbott ei saavuttanut päämäärää ja mahdollisuudet UFC-titteleihin olivat ohi.
Toistaiseksi viimeisen UFC-ottelunsa Abbott otteli 21. marraskuuta 2003 järjestetyssä "UFC 45" -tapahtumassa Wesley Correiraa vastaan, kärsien neljännen perättäisen tappion. Tällöin Abbottin ottelutilastot olivat 8-10. UFC:n jälkeen hän on otellut viisi ottelua, joista neljä viimeisintä ovat tappioita.
Viimeisimmän ottelunsa Abbott otteli 16. helmikuuta 2008 EliteXC:n tapahtumassa Kimbo Slicea vastaan.
Abbottin ottelutyyli perustuu hänen omien sanojensa mukaan baari- ja katutappeluihin. Vähäisestä menestyksestään huolimatta hän onkin monien fanien suosiossa erilaisen ottelutyylinsä ansiosta, johon sisältyvät voima ja aggressiivisuus.
Abbott työskenteli pari vuotta World Championship Wrestlingissä 2000-luvun taitteessa. Hänen gimmickinsä oli todellinen tappelija, joka tyrmää jokaisen painijan yhdellä iskulla. Hänellä oli pieni feudi Goldbergin kanssa, joka tosin loppui lyhyeen. Myöhemmin Abbottista alkoi tulla enemmän komediahahmo, varsinkin liittyessään "Three Count" -nimiseen poikabändiparodia ryhmään.
Abbottin viimeinenkin uskottavuus meni, kun hän jobbasi näyttelijä David Arquettelle (josta tosin myöhemmin tuli WCW:n maailmanmestari). Muutaman hävityn ottelun jälkeen loppui Abbottin showpainiura, kun samoihin aikoihin kaatui myös WCW.
Richard Schodde
Richard Schodde (23. syyskuuta 1936) on australialainen lintutieteilijä ja kasvitieteilijä.
Schodde valmistui filosofian tohtoriksi Adelaiden yliopistossa 1970. Siitä pitäen hän työskenteli CSIRO:n "Australian National Wildlife Collection" -kokoelmayksikön kuraattorina ja johtajana.
Vuodesta 1970 vuoteen 2000 Schodde johti linnusto- ja kasvillisuustutkimuksia, jotka auttoivat perustamaan Kakadun kansallispuiston ja loivat perustan Australian ensimmäisen maailmanperintökohteen perustamiselle Queenslandin koillisosien kosteille trooppisille alueille. Kaikkiaan hänen johtamansa tutkimukset tuottivat 50 000 näytteen museokokoelman.
Schodde julkaisi yli 150 artikkelia, kirjaa ja kirjasta Australian lintujen systematiikasta, eliömaantieteestä ja evoluutiosta. Hän kehitti teorian, jonka mukaan Australian nykyinen linnusto on kehittynyt sademetsien lajistosta.
Richard Schodde oli American Ornithologists' Unionin kirjeenvaihtajajäsen, International Ornithological Committeen pysyvän nimistökomitean puheenjohtaja ja International Ornithological Congressin koollekutsuja sekä vuonna 1974 että 1990.
Schodde nimesi lukuisia lintujen alalajeja, sekä yksin että muiden tutkijoiden kanssa, muun muassa tyynenmerenpääskyn alalajin "Hirundo tahitica albescens".
Koróneia (Boiotia)
Koróneia () on Kreikan kylä sekä samanniminen Livadeián kunnan kunnallisyksikkö (Δημοτική Ενότητα Κορωνείας, "Dimotikí Enótita Koroneáas") ja entinen itsenäinen kunta. Se sijaitsee Boiotian alueyksikössä Keski-Kreikan alueella. Koko kunnallisyksikön väkiluku on 3 170 ja varsinaisen Koróneian kylän väkiluku 222 (vuonna 2011).
Koróneian kylä sijaitsee noin 21 kilometriä kaakkoon Livadeián kaupungista. Kylä on ottanut nimensä antiikin ajan Koroneian kaupungista, joka sijaitsi noin neljä kilometriä pohjoiseen nykyisestä kylästä. Nimi tulee ”kukkulaa” tarkoittavasta sanasta "koronē". Koróneian kunnallisyksikkö käsittää Livadeián kunnan itäosan.
Antiikin Koroneia oli Thessaliasta paenneiden boiotialaisten perustama. Kaupungin lähellä oli Athene Itonialle omistettu temppeli. Koroneian lähellä käytiin kaksi merkittävää taistelua, Koroneian ensimmäinen taistelu vuonna 447 eaa. ja Koroneian toinen taistelu vuonna 394 eaa.
Myöhemmin syntyneen nykyisen kylän nimi oli alun perin "Koutoumoulás" (Κουτουμουλάς). Se nimettiin uudestaan antiikin aikaisen kaupungin kunniaksi vuonna 1915.
Koróneia oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Livadeián kuntaan yhdessä Chairóneian, Dávleian ja Kyriakín kanssa.
Koróneian kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Habib (televisiosarja)
Habib on ruotsalainen kahdeksanosainen nuortensarja, joka kertoo 11-vuotiaasta syyrialaisesta Habibista, joka elää tukholmalaisessa lähinnä maahanmuuttajien asuttamassa lähiössä Albyssä. Habib sotkeutuu joka jaksossa erilaisiin, todella tyypillisiin varhaisteinin ongelmiin, joita ovat mm. juuri ennen koulubileisiin menoa huomattu finni, kymmenestä metristä hyppääminen osoitukseksi rohkeudesta ja ihastuksen kääntyminen vastaan vääriin käsiin joutuneen rakkauskirjeen takia.
Sarja muistuttaa monella tapaa Lasse-kirjoja ja Bertin salaisia päiväkirjoja, ja heti ensimmäisestä jaksosta katsoja voi huomata että huumori puutuu lähes kokonaan.
Alex on Habibin paras ystävä. Hänellä pitkät ruskeat hiukset, ja hän on pitkä ja hoikka. Alex tunnetaan pelottelustaan, keppostelustaan ja vahingoniloisesta huumorintajustaan. Alex tuntuu ensimmäisissä jaksoissa olevan ihastunut Emineen, mutta kertoo Habibille, että yrittää vältellä Emineä koko lopun ala-asteen ajan. Alex on kansalaisuudeltaan chileläinen.
Emine on häijy muodin perässä juokseva aina täydellisyyteen pyrkivä tyttö ja luokan "leija". Hän on opettajan lellikki. Hän tekee mitä vain, ettei Paris rakastuisi Habibiin, vaikka itse haikaileekin jatkuvasti Alexin perään. Emine on turkkilainen.
Paris on Habibin ihastuksen kohde. Hän on Eminen hyvä ystävä ja Habibin rinnakaisella luokalla. Paris on kotoisin Algeriasta.
Dani on bulgarialaisen makeiskauppiaan poika, jolla on aina taskut täynnä lakritsia ja purukumia. Vaikka Dani on hieman ylpistynyt, hän on kuitenkin avoin ja rento. Hänellä on Jessica-niminen sisko, josta Habib tekee haastattelun todistaakseen hyppynsä sillalta.
Winston on swazimaalaisen kaivosmiesisän ja yhdysvaltalaisen kosmetologin poika. Hän pienikokoinen ja hiljainen, mutta todella fiksu. Vaikka hän on pelkuri ja melko herkkä, silti hän on tyttöjen suosikki. Habib tapaa Winstonin jaksossa 3 "Luokkajuhlahuolia".
Tony on Habibin lukion toista luokkaa käyvä isoveli. Tony on vuosikurssinsa paras oppilas ja todellinen nörtti, joka kuitenkin pysyy suosittuna ja rentona. Hänellä on usein kärhämää Habibin kanssa, koska hänellä on koko asunnon ainoa tietokone ja Habibilla on taipumusta käyttää sitä salaa.
Lucia on Habibin 9-vuotias sisko. Lucialle erityisen tärkeää on aina esimerkiksi kotona syötävän ruoan teema. Jonain päivänä sen täytyy olla kolmionmuotoista, joskus taas kokonaan vihreää. Lucia on puhelias, ja hänelle syntyy joka aiheesta valtavasti kysymyksiä.
Leona on luokan ainoita kokonaan ruotsalaisia oppilaita. Leonalla on vaaleat ja tasaisen pitkät hiukset, ja hän on luokan pisin. Hänen koulumenestyksensä ei ole parasta luokkaa. Leona seurustelee Danin kanssa.
Ninos kuuluu rinnakaisluokan oppilaisiin ja on Habibin kilpakosija. Ninoksella on lyhyet ja ohuet hiukset. Hänellä on toisessa korvassa korvakoru. Hän seurustelee virallisesti Parisin kanssa kunnes jättää hänet, kun Ninos nähdään luokkaretkelle vieraan tytön kanssa vuoristoradassa.
Malurit (suku)
Malurit ("Malurus") on malurien heimoon ("Maluridae") kuuluva varpuslintusuku, johon BirdLifen mukaan kuuluu 11 lajia:
Joël Abati
Joël Abati (s. 25. huhtikuuta 1970 Fort-de-France) on ranskalainen käsipalloilija ja olympiavoittaja. Hän edustaa ranskalaista Montpellier HB:ta, jota ennen hän on pelannut muun muassa SC Madgburgissa.
Maajoukkueessa Abati on ollut voittamassa kultaa Pekingin olympialaisista. Lisäksi hän oli mukana MM-kisojen kultaa voittaneessa joukkueessa Ranskan kotikisoissa 2001. Abati on ollut voittamassa myös kahta pronssimitalia MM-kisoista sekä yhtä kultaista ja yhtä pronssista EM-kisoista.
Abati on voittanut seuratasolla kolme kertaa Euroopan cupin SC Magdeburgin riveissä. Samassa joukkueessa hän voitti myös Mestarien liigan vuonna 2002.
William Thomas Blanford
William Thomas Blanford (7. lokakuuta 1832 Lontoo–23. kesäkuuta 1905 Lontoo) oli englantilainen geologi ja luonnontieteilijä.
Blanford kävi yksityiskouluja Brightonissa ja Pariisissa. Hän asui kaksi vuotta Civitavecchiassa perehtyen kaupankäyntiin. Palattuaan Englantiin 1851 häntä kannustettiin aloittamaan opiskelu vastaperustetussa "Royal School of Mines", nykyisin osa Imperial College London'ia, jossa hänen nuorempi veljensä Henry F. Blanford (1834–1893), myöhemmin Intian Ilmatieteen laitoksen johtaja, oli jo aloittanut opinnot. William Blanford opiskeli De la Bechen, Lyon Playfairin, Edward Forbesin, Ramsayn ja Warington Smythin oppilaana. Tämän jälkeen hän vietti kaksi vuotta Freibergin kaivoskoulussa, ja vuoden 1854 lopulla sekä hän että hänen veljensä saivat virat Intian Geologisesta tutkimuslaitoksesta. Tässä laitoksessa Blanford palveli 27 vuotta, jääden eläkkeelle 1882. Eläkepäivinään hän toimitti "Fauna of British India" sarjaa.
Blanford työskenteli Intian eri osissa, muun muassa Raniganjin hiilialueella, Bombayssa ja Talcherin hiilialueella. Geologian lisäksi hän oli kiinnostunut myös eläimistä, eritoten maalla elävistä nilviäisistä ja selkärankaisista. 1866 hän osallistui Etiopian-retkelle, seuraten armeijan mukana Magdalaan ja takaisin. Vuosina 1871–1872 hän toimi "Persian Boundary Commission"in jäsenenä.
Basran matkan jälkeen Blanford matkusti Gwadariin, josta hän matkusti Šīrāziin Oliver St Johnin seurueen mukana. Täältä hän kulki yksinään Esfahanin kautta Teheraniin, jossa hän liittyi Sir Richard Pollockin seuraan. Hän kävi Elbrusilla ja palasi Englantiin Kaspianmeren, Astrahanin, Moskovan, Pietarin ja Berliinin kautta. Matkallaan hän oppi paljon alueen luonnonhistoriasta ja laati havainnoistaan eläintieteellisen raportin.
Bolognan Geologisessa kongressissa Blanford edusti Intian hallitusta.
Vuonna 1883 hän avioitui Ida Gertrude Bellhousen kanssa ja asettui Bedford Gardensin Campden Hilliin.
Monista palveluksistaan geologialle Lontoon geologinen seura (Geological Society of London) palkitsi Blanfordin "Wollaston mitalilla" vuonna 1883. Royal Society palkitsi hänet työstä Brittiläisen Intian eläintieen ja geologian parissa "royal medalilla" 1901. Hänet valittiin Geologisen seuran (Geological Society) puheenjohtajaksi 1888.
Blanford tutki paljon myös lintuja, ja nimesi muun muassa etiopianhaarapääskyn ("Hirundo aethiopica").
Louis-Auguste Bisson
Louis-Auguste Bisson (21. huhtikuuta 1814 Pariisi – 12. toukokuuta 1876 Pariisi) oli ranskalainen valokuvaaja.
Bisson perusti valokuvausateljeen vuonna 1841. Hänen veljensä Auguste-Rosalie Bisson tuli siihen osakkaaksi. Heidät tunnettiin nimellä Bissonin veljekset.
He osallistuivat vuonna 1860 Ranskan keisarin Napoleon III:n seurueessa Savoyhin suuntauvalle matkalle. Heidän siellä ottamansa upeat maisemakuvat ovat jääneet valokuvauksen historiaan. Myönteiset kommentit saivat Auguste-Rosalie Bissonin lähtemään seuraavana vuonna Mont Blancille. Hän käytti kuvia ottaessaan kollodium-menetelmää, jossa negatiivit olivat hyvin suuria, jopa 30 cm × 40 cm.
Koska he pitivät kiinni suurista kuvista, vaikka muoti oli siirtynyt pieniin carte de visite -kokoisiin kuviin, kilpailijat menestyivät paremmin ja he joutuivat neljän vuoden kuluttua lopettamaan toimintansa.
Bissonin veljesten maineikkaimpia kuvia on kuva säveltäjä Frédéric Chopinista, jota sanotaan ainoaksi tiedossa olevaksi. Kuvan alkuperästä on kuitenkin esitetty epäilyjä, joihin ei ole saatu luotettavaa vastausta, ja siksi kuva jätettiin Ranskan kansalliskirjastossa vuonna 1999 järjestetyn "Les Bissons Photographes" -näyttelyn ulkopuolelle.